Erwerdige, leve, holde here. Juer herlicheit mach wol vordenken, dat her Cristerne juer werdicheit latest in sineme breve vorscreff bodesscop bi jwe werdicheit willen to sendende etc. Darumme wii jwe herlicheit bidden mit vlitigem begere, uns dat antworde jwer herlicheit, dat gii upp zine bodesscop, off he welke bi jw hebbende wert, gevende werden, sunder sument to benalende, dar wii uns mogen weten na to richtende. Ok hevet her Cristerne hiir sin gud gesant, dergeliik hebben de sinen ere gudere herwart togevort etc. Darumme, leve, holde here, off he to dage noch to genen dingen wolde, so bidden wii jwe herlicheit uns to vorscrivende sunder vortoch, wo wii mit sineme unde der sinen guderen varen mogen, wente he uns unde den unsen, alse wii jwer herlicheit vake to irkennende gegeven hebben, vele beschediget hevet.